Na osnovu člana 14a stav 3. Zakona o psihoaktivnim kontrolisanim supstancama („Službeni glasnik RS”, br. 99/10 i 57/18),

Ministar unutrašnjih poslova donosi

**PRAVILNIK**

**o načinu rada Nacionalne kontaktne tačke**

"Službeni glasnik RS", broj 93 od 26. decembra 2019.

Član 1.

Ovim pravilnikom propisuje se način rada Nacionalne kontaktne tačke za dostavlјanje uzoraka zaplenjenih psihoaktivnih kontrolisanih supstanci i razmenu podataka o analiziranim uzorcima, a u skladu sa međunarodnim obavezama.

Član 2.

Nacionalna kontaktna tačka za prenos i analizu uzoraka zaplenjenih psihoaktivnih kontrolisanih supstanci u Ministarstvu unutrašnjih poslova je Nacionalni centar za kriminalističku forenziku u Upravi kriminalističke policije (u dalјem tekstu: Nacionalna kontaktna tačka).

Član 3.

Pre slanja uzoraka Nacionalna kontaktna tačka sa nacionalnom kontaktnom tačkom države koja namerava da primi uzorak usaglašava način slanja, koristeći Obrazac za slanje uzorka (u dalјem tekstu: Obrazac).

Obrazac iz stava 1. ovog člana odštampan je u prilogu ovog pravilnika i čini njegov sastavni deo.

Član 4.

Kada se slanje uzorka obavlјa prevozom kroz područje druge države (u dalјem tekstu: tranzitna država), Nacionalna kontaktna tačka izveštava o planiranom slanju nacionalnu kontaktnu tačku tranzitne države. U tu svrhu, svakoj tranzitnoj državi dostavlјa se primerak popunjenog Obrasca pre otpočinjanja slanja.

Član 5.

Nacionalna kontaktna tačka slanje uzoraka obavlјa:

1) putem službenika države članice pošilјaoca ili primaoca;

2) putem dostavlјača;

3) diplomatskom poštom;

4) preporučenom (brzom) poštom.

Tokom celog prevoza uz uzorak mora se nalaziti i popunjeni Obrazac.

Član 6.

Ako je kao način slanja, u smislu člana 3. ovog pravilnika, između Nacionalne kontaktne tačke i nacionalne kontaktne tačke druge države usaglašeno slanje putem službenika države članice pošilјaoca ili primaoca, službenik Nacionalne kontaktne tačke ne nosi uniformu. Službenik Nacionalne kontaktne tačke ne sprovodi operativne zadatke u vezi s pošilјkom, osim kada je to propisano nacionalnim zakonodavstvom i dogovoreno sa državama pošilјaocima, primaocima ili tranzitnim državama.

Kod putovanja avionom koriste se isklјučivo avioni nacionalnih kompanija i kompanija registrovanih u jednoj od država članica Evropske unije.

Član 7.

Masa uzorka ne sme biti veća od one koja se smatra neophodnom za njegovu analizu.

Član 8.

Nacionalna kontaktna tačka uzorke dostavlјa uz napomenu da primalac uzorke može koristiti unutar države primaoca u svrhu otkrivanja krivičnih dela, vođenja predistražnog i krivičnog postupka, forenzičku analizu uzoraka i u druge svrhe shodno potrebama pošilјaoca i primaoca uzorka, a u skladu sa nacionalnim zakonodavstvom države primaoca.

Član 9.

Nacionalna kontaktna tačka čuva u svojoj arhivi sve primerke obrazaca.

Član 10.

Ovaj pravilnik stupa na snagu osmog dana od dana objavlјivanja u „Službenom glasniku Republike Srbije.”

Broj 01-11196/19-8

U Beogradu, 20. decembra 2019. godine

Ministar,

dr **Nebojša Stefanović,** s.r.

**PRILOG**

**OBRAZAC ZA SLANјE UZORAKA**

A. **Poslovni broj** (šifra države od dva slova /godina/redni broj)

B. **Nacionalna kontaktna tačka odgovara za slanje uzorka**

B.1. Naziv;

B.2. Adresa;

B.3. Pečat;

B.4. Potpis i datum.

C. **Država pošilјaoca, državaprimaoca i svrha upotrebe uzorka u državi primaoca**

C.1. Uzorak potiče iz:

C.1.1. Naziv,

C.1.2. Adresa;

C.2. Uzorak je namenjen za:

C.2.1. Naziv,

C.2.2. Adresa;

C.3. Uzorak je namenjen za:

(a) otkrivanje krivičnih dela;

(b) potrebe predistražnog postupka;

(c) potrebe krivičnog postupka;

(d) forenzičku analizu;

(e) drugu upotrebu.

D. **Priroda i količina uzorka**

D.1. Uzorak je sledeće prirode (naznačiti sastav);

D.2. Uzorak je sledeće količine (naznačiti tačnu količinu tj. grame, broj tableta/kapsula itd.).

E. **Način slanja i rute koje treba koristiti**

E.1. Koristiće se sledeći načini slanja:

(a) putem službenika države pošilјaoca ili primaoca;

(b) putem dostavlјača;

(c) diplomatskom poštom;

(d) preporučenom (brzom) poštom.

E.2. Sledeća ruta koristiće se (naznačiti početno mesto, odredište i opštu rutu koja će se koristiti između dva mesta):

E.3. Tamo gde se slanje obavlјa putem službenika države pošilјaoca i primaoca, naznačiti nameravano prevozno sredstvo (voz, automobil itd.);

E.4. Nacionalne kontaktne tačke države koje treba izvestiti prema članu 4. stav 1. ovog pravilnika.

F. **Nacionalna kontaktna tačka koja prima uzorak**

F.1. Naziv;

F.2. Adresa;

F.3. Pečat;

F.4. Potpis i datum.